Allan Gaarde mener, at dommerens røde kort skulle være blevet i lommen, da Jores Okore begik straffespark mod AGF.

AaB slap fra Aarhus Stadion med et enkelt point søndag aften. Men udover det ene point kunne de rød-hvide også tage et rødt kort med hjem til Nordjylland. Den kendelse har AaB nu tænkt sig at appellere for at undgå karantæne til manden, der modtog kortet, Jores Okore. - Vi har følelsen af at være snydt nu. Derfor undersøger vi muligheden for at appellere. Det har vi 24 timer til at gøre, sagde sportsdirektør i AaB, Allan Gaarde til TV3 Sport efter kampen. Okores udvisning faldt efter godt en halv times spil. AGF’s belgiske angriber, Ryan Mmaee, trak ind i feltet, hvor Jores Okore mistede balancen og ramte ham. Herefter vælter AGF-spilleren, hvilket kampens dommer, Mads-Kristoffer Kristoffersen, vurderede, var nok til et straffespark. Okore fik direkte rødt for forseelsen, hvor han i øvrigt ikke var sidste mand. Kasper Pedersen var nemlig også fulgt med belgieren ind i feltet. Efter kampen havde Mads-Kristoffer Kristoffersen ingen kommentarer til udvisningen, da AaB skal have mulighed for at appellere kendelsen først. Det efterfølgende straffespark blev reddet af AaB-målmand, Jacob Rinne. Kampen endte 2-2.